b'\n_START_ARTICLE_\nZapu\xc5\xa1\xc4\x8deni otroci delovnih migrantov na Kitajskem\n_START_SECTION_\nDelovne migracije in pojav zapu\xc5\xa1\xc4\x8denih otrok\n_START_PARAGRAPH_\nProblematika zapu\xc5\xa1\xc4\x8denih otrok na Kitajskem je tesno povezana s sistemom registriranja prebivalcev. V letu 1951 je bil le v mestih vzpostavljen sistem hukou\xe2\x80\x93 sistem registriranja prebivalstva,  leta 1955 pa so ga raz\xc5\xa1irili na ruralne regije. V za\xc4\x8detku petdesetih let ta sistem ni bil strog in je celo varoval pravice prebivalcev do svobodne geografske mobilnosti. Ko se je \xc4\x8dedalje ve\xc4\x8d kmetov selilo na urbana obmo\xc4\x8dja, je leta 1958 Narodni ljudski kongres reformiral sistem hukou, ga zakonsko stro\xc5\xbeje uredil in s tem omogo\xc4\x8dil vladi ve\xc4\x8dji nadzor nad geografsko mobilnostjo prebivalstva. Obdobje od 1951 do 1960 so tako imenovana leta intenzivne ruralno-urbane migracije. Do leta 1960 je zaradi migraciji 20\xc2\xa0% (113 milijonov) celotne populacije Kitajske \xc5\xbeivelo v urbanih obmo\xc4\x8djih. Od 1961 do 1965 je vlada zaradi mno\xc5\xbei\xc4\x8dnega izseljevanja kmetov in s tem nezadostne koli\xc4\x8dine prehrambnih pridelkov (slaba kmetijska tehnologija \xe2\x80\x93 praznjenje pode\xc5\xbeelja, nezadostna delovna sila na pode\xc5\xbeelju), uvedla \xc5\xa1e stro\xc5\xbeji sistem hukou, s katerim je sku\xc5\xa1ala zajeziti migracije. Na pode\xc5\xbeelje se je moralo vrniti kar 25 milijonov prej izseljenih delavcev. Sistem hukou je tako prepre\xc4\x8dil, da bi ruralni prebivalci migrirali na urbana obmo\xc4\x8dja. Tako je bilo vse do leta 1980, ko so sistem hukou, zaradi \xc5\xbeelje po gospodarski in ekonomski rasti \xe2\x80\x93 \xc5\xbeelje po razvoju Kitajske, \xc5\xa1e enkrat reformirali in ponovno omogo\xc4\x8dili migracije kmetov v gospodarska in industrijska sredi\xc5\xa1\xc4\x8da.\n_START_SECTION_\nSistem hukou\n_START_PARAGRAPH_\nHukou je sistem, ki dolo\xc4\x8da, da prebivalci, ki so se registrirali na dolo\xc4\x8denem obmo\xc4\x8dju, lahko koristijo socialne, izobra\xc5\xbeevalne, zdravstvene pravice izklju\xc4\x8dno le na tem obmo\xc4\x8dju. \xc4\x8ce delovno migrirajo drugam, odraslim pripade za\xc4\x8dasni hukou in z njim dolo\xc4\x8dene socialne in zdravstvene pravice, otroci pa takega za\xc4\x8dasnega hukoua ne morejo pridobijo in s tem posledi\xc4\x8dno nimajo nobenih pravic. Socialni problem zapu\xc5\xa1\xc4\x8denih otrok delovnih migrantov se je pojavil po letu 1980, ko je vlada ponovno reformirala sistem hukou. Do takih reform je pri\xc5\xa1lo, zaradi vladne politike in te\xc5\xbenje, da bi Kitajska postala svetovna velesila in se ekonomsko \xc4\x8dim bolj razvila. V sistem je uvedla dolo\xc4\x8dbe, ki posredno prepre\xc4\x8dujejo delovnim migrantom, da bi s seboj vzeli otroke, s tem pa je povzro\xc4\x8dila mno\xc5\xbei\xc4\x8dni pojav zapu\xc5\xa1\xc4\x8denih otrok.\n_START_SECTION_\nVzroki za migracije\n_START_PARAGRAPH_\nGlavni vzrok za migracije na Kitajskem je ekonomski \xe2\x80\x93 iz ruralnih, praviloma revnej\xc5\xa1ih regij, se revni in nizko izobra\xc5\xbeeni prebivalci zaposlujejo v mestnih, industrializiranih sredi\xc5\xa1\xc4\x8dih, saj na pode\xc5\xbeelju primanjkuje dela, pla\xc4\x8de pa so \xc5\xa1e ni\xc5\xbeje kot v urbanih regijah. Glavni cilj migrantov je dobiti bolje pla\xc4\x8dano delo in si s tem zagotoviti bolj\xc5\xa1i materialni status, ki jim bo v prihodnosti omogo\xc4\x8dil bolj\xc5\xa1o skrb za star\xc5\xa1e in za otroke, predvsem pa omogo\xc4\x8dil bolj\xc5\xa1o izobrazbo otrok. Tega cilja pa ne dosegajo, saj so dohodki migrantov nizki, dobrine v urbanih regijah so dra\xc5\xbeje, za stanovanje pla\xc4\x8dujejo visoke najemnine, \xc5\xbeivijo v pomanjkanju in ostane jim zelo malo za pomo\xc4\x8d dru\xc5\xbeini.\n_START_SECTION_\nTrenutno stanje (od 2000 naprej)\n_START_PARAGRAPH_\nRaziskave zdravstvenih in socialnih organizacij ka\xc5\xbeejo, da je v letih od 2000 do 2015 \xc5\xa1tevilo delovnih migrantov sunkovito nara\xc5\xa1\xc4\x8dalo in s tem je nara\xc5\xa1\xc4\x8dalo tudi \xc5\xa1tevilo zapu\xc5\xa1\xc4\x8denih otrok. V letu 2000 je bilo takih otrok 25 milijonov, v letu 2015 pa \xc5\xbee 61 milijonov, kar pomeni 37\xc2\xa0% od vseh otrok, ki \xc5\xbeivijo na ruralnih obmo\xc4\x8djih in 22\xc2\xa0% vseh otrok na Kitajskem. Skoraj 20\xc2\xa0% vseh star\xc5\xa1ev migrantov zapusti svoje otroke, ko ti \xc5\xa1e nimajo enega leta, med temi je 30\xc2\xa0% otrok, ki jih zapustijo preden so stari tri mesece. Kar 29 milijonov otrok \xc5\xbeivi samih brez star\xc5\xa1ev in so v oskrbi svojcev, 2 milijona jih \xc5\xbeivi popolnoma samih, ostali \xc5\xbeivijo z enim od star\xc5\xa1ev. Skrb dr\xc5\xbeave za te otroke je nezadostna. Upravi\xc4\x8deni so do \xc5\xa1olanja in tudi do zdravstvene oskrbe, ker pa \xc5\xbeivijo v najrevnej\xc5\xa1ih ruralnih predelih je tako \xc5\xa1olska kot zdravstvena oskrba zelo slaba in pomanjkljiva. V zadnjem obdobju je vlada za vse \xc5\xa1olajo\xc4\x8de se otroke predpisala dva obvezna obroka hrane in ta pravica pripada tudi zapu\xc5\xa1\xc4\x8denim otrokom z ruralnih obmo\xc4\x8dij ter zbolj\xc5\xa1uje njihovo fizi\xc4\x8dno zdravje. Zaradi \xc5\xa1tevilnih opozoril glede problematike zapu\xc5\xa1\xc4\x8denih otrok, je kitajska vlada naredila nekaj korakov k izbolj\xc5\xa1anju razmer in poziva lokalne skupnosti naj uvajajo programe skrbi za zapu\xc5\xa1\xc4\x8dene otroke. Na tem podro\xc4\x8dju pa so aktivne tudi nevladne organizacije, dru\xc5\xa1tva in prostovoljci kot npr. Kitajska \xc5\xbeenska federacija (poenostavljena kitaj\xc5\xa1\xc4\x8dina: \xe4\xb8\xad\xe5\x8d\x8e\xe5\x85\xa8\xe5\x9b\xbd\xe5\xa6\x87\xe5\xa5\xb3\xe8\x81\x94\xe5\x90\x88\xe4\xbc\x9a; |tradicionalna kitaj\xc5\xa1\xc4\x8dina: \xe4\xb8\xad\xe8\x8f\xaf\xe5\x85\xa8\xe5\x9c\x8b\xe5\xa9\xa6\xe5\xa5\xb3\xe8\x81\xaf\xe5\x90\x88\xe6\x9c\x83; pinjin: Zh\xc5\x8dnghu\xc3\xa1 qu\xc3\xa1ngu\xc3\xb3 f\xc3\xb9n\xc7\x9a li\xc3\xa1nh\xc3\xa9 hu\xc3\xac), projekt Otro\xc5\xa1ki klubi v provinci Zhejiang, ki ga sku\xc5\xa1ajo sedaj implementirati tudi v druge province, kjer je \xc5\xa1tevilo zapu\xc5\xa1\xc4\x8denih otok zelo visoko, itd.\n_START_SECTION_\nPosledice\n_START_PARAGRAPH_\nPosledice zapu\xc5\xa1\xc4\x8denosti v otro\xc5\xa1tvu so zelo hude. Otroci imajo veliko zdravstvenih te\xc5\xbeav \xe2\x80\x93 tako psihi\xc4\x8dnih kot fizi\xc4\x8dnih, so slab\xc5\xa1e izobra\xc5\xbeeni, v dru\xc5\xbebi se slab\xc5\xa1e znajdejo, velikokrat so storilci kaznivih dejanj in v odraslem \xc5\xbeivljenju imajo veliko ve\xc4\x8d te\xc5\xbeav, od sovrstnikov, ki so v otro\xc5\xa1tvu \xc5\xbeiveli s star\xc5\xa1i.\n_START_SECTION_\nZdravje\n_START_PARAGRAPH_\nRaziskave, ki primerjajo zdravstveno stanje zapu\xc5\xa1\xc4\x8denih otrok z zdravstvenim stanjem otrok, ki \xc5\xbeivijo s star\xc5\xa1i, ka\xc5\xbeejo, da imajo zapu\xc5\xa1\xc4\x8deni otroci veliko ve\xc4\x8d psihi\xc4\x8dnih te\xc5\xbeav in obolenj. Veliko jih ima depresijo, tesnobnost, imajo vedenjske motnje in trpijo zaradi osamljenosti, pogosto so morbidni, hiperaktivni in imajo slabo samo podobo. V puberteti in adolescenci je med njimi veliko delinkventov, ve\xc4\x8dji je tudi odstotek samomorilnosti. Ti otroci so pogosteje bolni, saj imajo neprimerno prehrano \xe2\x80\x93 skromni obroki, ki si jih pogosto pripravljajo sami in neprimerne \xc5\xbeivljenjske razmere \xe2\x80\x93 preve\xc4\x8d naporov saj morajo \xc5\xa1e \xc4\x8disto majhni pomagati starim star\xc5\xa1em pri kmetijskih delih, pogosto so \xc5\xa1ole oddaljene in ni poskrbljeno za \xc5\xa1olski prevoz do njih, zato otroci hodijo pe\xc5\xa1, slabo oble\xc4\x8deni in izpostavljeni so vsem podnebnim razmeram. Njihova prebivali\xc5\xa1\xc4\x8da so neprimerna, nimajo ogrevanja, higienske razmere so zelo slabe. Vse to vpliva na njihov razvoj. Raziskave ka\xc5\xbeejo, da imajo ti otroci ni\xc5\xbejo te\xc5\xbeo in vi\xc5\xa1ino kot sovrstniki v urbanih okoljih, pogosto so anemi\xc4\x8dni in imajo kroni\xc4\x8dna obolenja (plju\xc4\x8dne bolezni, slabokrvnost...). Veliko je telesnih po\xc5\xa1kodb, kot padci, zlomi, udarci, ki jih ne zdravijo oziroma si sami oskrbijo po\xc5\xa1kodbe.\n_START_SECTION_\nVarnost\n_START_PARAGRAPH_\nSkrb odraslih in dru\xc5\xbebe za njihovo varnost je minimalna. Stari star\xc5\xa1i ne morejo nadomestiti star\xc5\xa1evske oskrbe in ljubezni, po cel dneve delajo in pogosto \xc5\xbeivijo celo lo\xc4\x8deno od njih, tako da otroci v skromnih prebivali\xc5\xa1\xc4\x8dih \xc5\xbeivijo \xc4\x8disto sami \xe2\x80\x93 po cele dneve in no\xc4\x8di so prepu\xc5\xa1\xc4\x8deni sami sebi. Bivajo v skromnih, mrzlih in vla\xc5\xbenih prebivali\xc5\xa1\xc4\x8dih, v katerih so zajedavci, glodavci in \xc5\xbeu\xc5\xbeelke. Ve\xc4\x8dina hi\xc5\xa1 nima elektrike, teko\xc4\x8de vode, kanalizacije, niti zadostne varnosti in v hi\xc5\xa1o lahko vstopijo tujci. Otroci zato ves \xc4\x8das \xc5\xbeivijo v strahu, slabo spijo in so izpostavljeni tudi razli\xc4\x8dnim zlorabam. Varni se po\xc4\x8dutijo samo v \xc5\xa1oli. Ker si sami pripravljajo obroke in sami ogrevajo bivali\xc5\xa1\xc4\x8da, pogosteje prihaja do po\xc5\xbearov, zastrupitev z ogljikovim monoksidom, opeklin, zastrupitev s pesticidi.\n_START_SECTION_\nIzobrazba\n_START_PARAGRAPH_\nKitajska vlada je v letu 2000 odredila lokalnim oblastem v ruralnih obmo\xc4\x8djih, da zagotavljajo devetletno brezpla\xc4\x8dno izobra\xc5\xbeevanje otrok. S tem naj bi izbolj\xc5\xa1ali izobrazbeno strukturo najrevnej\xc5\xa1ih slojev. Vendar ta ukrep ni prinesel \xc5\xbeelenih posledic, saj \xc5\xa1olanje ni povsem brezpla\xc4\x8dno. \xc5\xa0olske potreb\xc5\xa1\xc4\x8dine si morajo otroci kupiti in stro\xc5\xa1ki za potreb\xc5\xa1\xc4\x8dine so v srednjih \xc5\xa1ola tudi do dvakrat vi\xc5\xa1ji kot v osnovni \xc5\xa1oli. \xc5\xa0olske ustanove niso v vseh ruralnih sredi\xc5\xa1\xc4\x8dih, ponekod so samo podru\xc5\xbeni\xc4\x8dne \xc5\xa1ole do \xc4\x8detrtega razreda, in morajo \xc5\xa1olanje nadaljevati v oddaljenih krajih do katerih ni organiziran \xc5\xa1olski prevoz in do tja morajo sami pe\xc5\xa1a\xc4\x8diti. To vpliva na \xc5\xa1tevilo \xc5\xa1olajo\xc4\x8dih se otrok na ruralnih obmo\xc4\x8djih. Po podatkih se jih \xc5\xa1ola 90\xc2\xa0% v osnovni \xc5\xa1oli in 85\xc2\xa0% v srednjih \xc5\xa1olah. Za ruralno \xc5\xa1olstvo je zna\xc4\x8dilno, da ni tako kvalitetno kot v urbanih sredi\xc5\xa1\xc4\x8dih in otroci ne dosegajo standardov in s tem nimajo mo\xc5\xbenosti, da bi se vpisali v srednjo \xc5\xa1olo. V ruralnih obmo\xc4\x8djih favorizirajo de\xc4\x8dke in deklice so zato pri izobra\xc5\xbeevanju zapostavljene. Zapu\xc5\xa1\xc4\x8deni otroci so prepu\xc5\xa1\xc4\x8deni sami sebi ali pa starim star\xc5\xa1em, med katerimi je velika nepismenost in nimajo nobene intelektualne podpore. Pri u\xc4\x8denju jim nih\xc4\x8de ne pomaga in jih ne vzpodbuja, nimajo kontrole star\xc5\xa1ev, vendar pa \xc5\xa1olo redno obiskujejo, saj se tam po\xc4\x8dutijo varne in so takrat otroci. Pogosto pa se takoj po zaklju\xc4\x8dku osnovne \xc5\xa1ole, tudi sami zaposlijo in \xc5\xa1olanja ne nadaljujejo.\n_START_SECTION_\nStiki z dru\xc5\xbebo\n_START_PARAGRAPH_\nZaradi zapu\xc5\xa1\xc4\x8denosti, osamljenosti, psihi\xc4\x8dnega in fizi\xc4\x8dnega trpljenja v zgodnjem otro\xc5\xa1tvu, so ti otroci, ko preidejo v puberteto, adolescenco in v odraslo dobo asocialni. Med njimi je velik odstotek delinkventov, nimajo razvitega sistema vrednot, ne zaupajo dru\xc5\xbebi, veliko je alkoholikov, saj so \xc5\xbee v mladosti izpostavljeni alkoholu in tobaku in praviloma niso zmo\xc5\xbeni normalnega \xc5\xbeivljenja. Veliko je samomorov. Raziskave celo govorijo, da gre za zgubljene generacije, kar se bo poznalo in se \xc5\xbee pozna v kitajski dru\xc5\xbebi.\n_START_SECTION_\nRazlike med spoloma\n_START_PARAGRAPH_\nRazlike med spoloma, \xc5\xa1e posebej na pode\xc5\xbeelju so velike. Ko star\xc5\xa1i zapustijo dom in odidejo na delo, najve\xc4\x8d hi\xc5\xa1nih in skrbi za druge \xc4\x8dlane dru\xc5\xbeine prepustijo dekletom. Do deklic so bolj strogi. Tudi v izobra\xc5\xbeevalnih sistemi bolj favorizirajo de\xc4\x8dke in deklice so zapostavljene. Pogosto so \xc5\xbertve spolnih zlorab in silijo jih v prostitucijo.\n_START_SECTION_\nPrihodnost\n_START_PARAGRAPH_\nUpo\xc5\xa1tevajo\xc4\x8d izsledke raziskav, mednarodno skupnost in Kitajsko skrbi za posledice, ki jih bo imel fenomen zapu\xc5\xa1\xc4\x8denih otrok v prihodnosti. Gre za 61 milijonov ljudi, ki bodo v odraslem \xc5\xbeivljenju \xc4\x8dutili posledice zapu\xc5\xa1\xc4\x8denosti in se bo njihovo vedenje odra\xc5\xbealo tudi v dru\xc5\xbebi. Predvidevajo, da bo od teh otrok 20 milijonov kriminalcev, 20 milijonov du\xc5\xa1evno neuravnove\xc5\xa1enih in vklju\xc4\x8denih v psihiatri\xc4\x8dne programe, ostali pa bodo sposobni normalnega \xc5\xbeivljenja, a ne v taki meri kot njihovi vrstniki, ki so jih vzgajali star\xc5\xa1i. Ekonomski cilji ne bi smeli biti razlog za tako stanje v dru\xc5\xbebi. Velik pomen pri uvajanju reform imajo prizadevanja Kitajske \xc5\xbeenske federacije in projekt Otro\xc5\xa1kih klubov, ki ka\xc5\xbee kako pomembna je skrb za otroke tudi v \xc4\x8dasu po\xc4\x8ditnic in kak\xc5\xa1en pozitiven u\xc4\x8dinek ima vzgoja in skrb za otroka v najzgodnej\xc5\xa1ih letih \xc5\xbeivljenja.'